ดีเอสไอหาหนี้สูญเพรสซิเดนท์
ดีเอสไอสรวมพลัง12แบงก์เจ้าหนี้สางเส้นทางเงินกู้เพรสซิเดนท์ฯ 3.4หมื่นล.มึนสาวไม่ถึงนักการเมือง&nbsp;
10 ก.พ. 2553

ดีเอสไอสรวมพลัง12แบงก์เจ้าหนี้สางเส้นทางเงินกู้เพรสซิเดนท์ฯ 3.4หมื่นล.มึนสาวไม่ถึงนักการเมือง  
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยว่า ดีเอสไอ ได้เชิญตัวแทนจาก ธนาคารพาณิชย์ 12 แห่ง ที่ปล่อยกู้ให้กับ บริษัทเพรสซิเดนท์ อะกริ เทรดดิ้ง เข้าร่วมหารือแนวทางการทำงานในการตรวจสอบข้อมูลการปล่อยกู้ให้กับบริษัทดังกล่าว จนก่อให้เกิดหนี้สูญถึง 3.4 หมื่นล้านบาท ซึ่งหากพบว่าบริษัทเพรสซิเดนท์ อะกริฯ มีความผิดก็จะดำเนินคดีตามกฎหมาย ฐานฉ้อโกงและปลอมแปลงเอกสาร  มีโทษทั้งจำและปรับ 
ทั้งนี้ ดีเอสไอขอให้ธนาคารพาณิชย์ 12 แห่ง แต่งตั้งตัวแทน เพื่อทำหน้าที่การให้ข้อมูลเอกสารหลักฐานคดีนี้โดยตรง ในส่วนดีเอสไอก็ได้มีการแต่งตั้งพนักงานสอบสวนเพื่อระสานงานแต่ธนาคารโดยตรงเช่นกัน เพื่อให้การดำเนินการสอบสวนหาหลักฐานดำเนินการได้รวดเร็ว
นายธาริต กล่าวว่า  ในเบื้องต้นพบจากการสอบสวนพบความผิดปกติหลายอย่างทั้งการใช้เอกสารปลอมเวียนเทียนการขอสินเชื่อ การขอสินวงเงินสูงๆโดยไม่มีหลักทรัพย์ค้ำประกัน หรือใช้บุคคลค้ำประกันเพียงคนเดียว ทั้งที่ธนาคารต้องมีความเข้มงวดการให้สินเชื่อ และต้องมีการตรวจสอบเครดิตบูโรก่อน ในขณะเดียวกันต้องสอบสวนว่ามีการปล่อยสินเชื่อตามกฎเกณฑ์ของธนาคารแห่งประเทศไทยหรือไม่ และมีการถ่ายเทโอนเงินไปยังบุคคลใดบ้าง เข้าข่ายการฟอกเงินหรือไม่  และมีเจ้าหน้าที่ธนาคารได้รับประโยชน์หรือสินบนการปล่อยสินเชื่อครั้งนี้หรือไม่ ซึ่งหากตรวจสอบสามารถที่จะอายัด ทรัพย์สินต้องสงสัยหรือผู้เกี่ยวข้องได้
อย่างไรก็ตามในเบื้องต้นการสวบสวนยังไม่ผู้มีอิทธิพล นักการเมืองหรืออดีตนักการเมืองเข้ามาเกี่ยวข้อง  กับการกู้เงินของบริษัทเพรซิเดนท์ฯ แต่ผู้บริหารบริษัทและผู้ที่ไม่ได้เป็นผู้บริหารบริษัทแต่ร่วมกระทำผิด ต้องร่วมรับผิดชอบในการนำเอกสารปลอมมาใช้ยื่นขอกู้เงิน และในกรณีที่ธนาคารพาณิชย์ที่ได้รับการชำระหนี้จากลูกหนี้ครบแล้วก็ยังต้องเชิญมาสอบสวนเพราะคดีการฉ้อโกง การปลอมแปลงเอกสารเป็นคดีอาญา และหาพบการกระทำความผิดก็จะต้องดำเนินคดีตามกฎหมาย สำหรับธนาคารทั้ง 12 แห่งที่เข้าร่วมประชุมกับดีเอสไอ ประกอบด้วย ธนาคารกรุงเทพ ธนาคารกรุงไทย ธนาคารกสิกรไทย ธนาคารทหารไทย ธนาคารเอชเอสบีซี ธนาคารไทยพาณิชย์ ธนาคารยูโอบี ธนาคารสินเอเซีย ธนาคารอิสลามฯ ธนาคารบีเอ็นทีพาร์เบส ธนาคารโตเกียวมิตซู ธนาคารซีไอเอ็มบีไทย (ไทยธนาคาร)